A Tanács határozata

(1990. szeptember 24.)

a Közösségben a lazacfélék fertőző vérképzőszervi elhalásának felszámolása érdekében közösségi pénzügyi intézkedés bevezetéséről

(90/495/EGK)

AZ EURÓPAI KÖZÖSSÉGEK TANÁCSA,

tekintettel az Európai Gazdasági Közösséget létrehozó szerződésre és különösen annak 43. cikkére,

tekintettel az állat-egészségügyi kiadásokról szóló, 1990. június 26-i 90/424/EGK tanácsi határozatra [1] és különösen annak 23. cikke (4) bekezdésére,

tekintettel a Bizottság javaslatára [2],

tekintettel az Európai Parlament véleményére [3],

tekintettel a Gazdasági és Szociális Bizottság véleményére [4],

mivel a lazacfélék fertőző vérképzőszervi elhalása (IHN) olyan erősen fertőző vírusos betegség, amely igen jelentős veszteségeket okozhat a gazdaságok számára,

mivel mindenekelőtt megfelelő felügyeleti intézkedéseket kell meghatározni annak érdekében, hogy rendelkezésre álljanak azok az információk, amelyek az e betegség felszámolására irányuló lehetséges intézkedések végrehajtásához szükségesek;

mivel helyénvaló, hogy a tagállamok mentesítési tervet terjesszenek elő;

mivel a közösségi pénzügyi támogatás a tagállamoknál a mintavételi műveletek és a szükséges laboratóriumi vizsgálatok következtében felmerült kiadások részleges megtérítéséből áll;

mivel az intézkedéseket olyan eljárás szerint kell elfogadni, amelyben a tagállamok és a Bizottság szoros együttműködésben járnak el,

ELFOGADTA EZT A HATÁROZATOT:

1. cikk

Ennek a határozatnak az elfogadása után három hónappal a tagállamoknak tervet kell benyújtaniuk, amelynek célja, hogy a tagállamok által a saját területükön végzett járványügyi vizsgálat alapján meghatározza a fertőző vérképzőszervi elhalással (IHN) és a vírusos vérfertőzéssel (VHS) való fertőzöttség Közösségen belüli mértékét.

2. cikk

E határozat alkalmazásában:

1. "gazdaság": olyan telep, illetve általában véve minden olyan földrajzilag behatárolt létesítmény, ahol forgalomba hozatal céljából lazacféléket tenyésztenek vagy tartanak;

2. "elismert laboratórium": a tagállam területén található olyan laboratórium, amelyet az illetékes hatóság arra jelölt ki, hogy az ebben a határozatban előírt vizsgálatokat e hatóság felelősségére elvégezze.

3. cikk

Az 1. cikkben említett tervben a következőkről kell rendelkezni:

1. melyek azok a központi hatóságok, amelyeknek a tervet végre kell hajtaniuk és össze kell hangolniuk;

2. a lazacfélék tenyésztésével foglalkozó gazdaságok nyilvántartása;

3. a lazacfélék forgalmának felügyelete;

4. virológiai és/vagy szerológiai vizsgálat céljára történő mintavétel a lazacfélék tenyésztésével foglalkozó gazdaságokban; a szükséges minták számát az állat-egészségügyi helyzet alapján kell meghatározni;

5. a minták elismert laboratóriumba történő továbbítása IHN- és adott esetben VHS-vírusok kimutatására irányuló virológiai és/vagy szerológiai vizsgálat elvégzése céljából;

6. a mintavétel és a laboratóriumi vizsgálat becsült egységnyi költségei, valamint a műveletek elvégzéséhez szükséges költségek becsült összértéke.

4. cikk

A Bizottság megvizsgálja a tagállamok által kidolgozott terveket, és ennek nyomán megállapítja, hogy megfelelnek-e a jóváhagyásukhoz szükséges feltételeknek, vagy módosításuk szükséges.

A terveket, beleértve azok módosításait is, a 10. cikkben előírt eljárásnak megfelelően kell jóváhagyni.

5. cikk

Az e határozatban előírt intézkedés közösségi pénzügyi támogatás tárgyát képezi.

6. cikk

(1) A közösségi pénzügyi támogatást egyéves időtartamra kell odaítélni, amelynek kezdete a Bizottságnak az 1. cikkben említett terveket jóváhagyó határozataiban rögzített időpont.

(2) Az agrárkiadásokra vonatkozó fejezet keretében a közösségi költségvetést terhelő becsült támogatás az (1) bekezdésben előírt időtartamra 2 millió ECU.

7. cikk

(1) Azzal a feltétellel, hogy az összes megállapított intézkedést alkalmazzák, és hogy azok megfelelnek a 4. cikk alapján jóváhagyott tervnek, a tagállamoknál a 3. cikk 4. és 5. pontja alapján felmerült kiadások – a 6. cikkben megállapított kereteken belül – közösségi pénzügyi támogatás tárgyát képezik.

(2) A Közösség az (1) bekezdésben említett kiadások 50 %-át téríti meg.

(3) Az e cikk alkalmazására vonatkozó részletes szabályokat szükség szerint a 10. cikkben megállapított eljárásnak megfelelően kell elfogadni.

8. cikk

(1) A kifizetés iránti kérelmeknek a tagállamoknál a naptári év során felmerült kiadásokra kell vonatkozniuk, és ezeket a kérelmeket a következő év július 1-je előtt kell benyújtani a Bizottságnak.

(2) A Bizottság a támogatásról a 10. cikkben említett bizottsággal való konzultációt követően határoz.

(3) Az e cikk alkalmazására vonatkozó részletes szabályokat szükség szerint a 10. cikkben megállapított eljárásnak megfelelően kell elfogadni.

9. cikk

A legutóbb a 2048/88/EGK rendelettel [5] módosított 729/70/EGK rendelet [6] 8. és 9. cikkét értelemszerűen kell alkalmazni.

10. cikk

(1) Az e cikkben megállapított eljárás alkalmazása esetén az ügyet a 68/361/EGK határozattal [7] felállított Állat-egészségügyi Állandó Bizottság elnöke – a saját kezdeményezésére vagy valamely tagállam kérésére – haladéktalanul e bizottság elé terjeszti.

(2) A Bizottság képviselője tervezetet nyújt be a bizottsághoz a megteendő intézkedésekről. A bizottság az elnöke által a tárgy sürgősségének megfelelően megállapítható határidőn belül nyilvánít véleményt a tervezetről. Az olyan határozatok esetében, amelyeket a Bizottság javaslata alapján a Tanácsnak kell elfogadnia, a véleményt a Szerződés 148. cikkének (2) bekezdésében megállapított többséggel kell elfogadni. A bizottságon belüli szavazás során a tagállamok képviselőinek szavazatait az említett cikkben meghatározott módon kell súlyozni. Az elnök nem szavaz.

(3) A Bizottság abban az esetben fogadja el a tervezett intézkedéseket, ha azok összhangban vannak a bizottság véleményével.

(4) Ha a tervezett intézkedések nincsenek összhangban a bizottság véleményével, vagy ha a bizottság nem nyilvánított véleményt, a Bizottság a meghozandó intézkedésekre vonatkozóan haladéktalanul javaslatot nyújt be a Tanácshoz. A Tanács minősített többséggel jár el.

Ha a Tanács elé terjesztés időpontjától számított három hónapon belül a Tanács nem járt el, a javasolt intézkedéseket a Bizottság fogadja el.

11. cikk

A Bizottság szakértői az illetékes hatóságokkal együttműködve helyszíni ellenőrzéseket végezhetnek annak érdekében, hogy meggyőződjenek az 1. cikkben említett tervek alkalmazásáról.

A Bizottság a 10. cikkben említett bizottság keretében, tagállamok által nyújtott információk tükrében, tájékoztatja a tagállamokat a tervekre vonatkozó eredményekről, a tagállamok pedig – a kifizetés iránti kérelmekkel együtt és adott esetben a Közösség nevében eljáró és a Bizottság által kijelölt, helyszíni látogatást tett szakértők jelentéseivel együtt – jelentést nyújtanak be a Bizottsághoz.

12. cikk

Az 1. cikkben említett vizsgálatok eredményei alapján a Bizottság – a 90/424/EGK határozat 5. cikkének (2) bekezdésén alapuló esetleges megfelelő javaslatokkal, illetve határozatokkal kísért – jelentést készít.

13. cikk

Ennek a határozatnak a tagállamok a címzettjei.

Kelt Brüsszelben, 1990. szeptember 24-én.

a Tanács részéről

az elnök

V. Saccomandi

[1] HL L 224., 1990.8.18., 19. o.

[2] HL C 327., 1989.12.30., 59. o.

[3] HL C 113., 1990.5.7., 219. o.

[4] HL C 124., 1990.5.21., 3. o.

[5] HL L 185., 1988.7.15., 1. o.

[6] HL L 94., 1970.4.28., 13. o.

[7] HL L 255., 1968.10.18., 23. o.

--------------------------------------------------